Wagte se laaste oomblikke in video vasgevang‘n Skermskoot uit die video. WAARSKUWING: Die berig bevat grafiese besonderhede en kan sensitiewe lesers en kinders ontstel. Die laaste oomblikke van twee Gautengse veiligheidswagte voordat hulle albei koelbloedig in hul voertuig doodgeskiet word, is deur ŉ paneelbordkamera in die voertuig vasgevang. Die voorval het Woensdag in Klipspruit in Soweto gebeur. Die beeldmateriaal van die voorval word sedertdien wyd op sosiale media versprei. In die video kan gesien word hoe die twee veiligheidswagte in hul reaksievoertuig sit. Een is besig om deur ŉ boek te blaai, terwyl die ander een iets skryf. ŉ Skoot klap, een van die wagte probeer keer en dan tref ŉ koeël hom in die kop. Hy is onmiddellik dood. ŉ Man ruk die deur van die voertuig oop, druk die vuurwapen in die voertuig en skiet die ander wag op kort afstand in sy kop. Sy hand wat hy beskermend oor sy kop gehou het sak stadig af na sy skoot, die pen nog tussen sy vingers waarmee hy oomblikke vantevore nog geskryf het. Die booswig werk dan vinnig om die twee veiligheidswagte se vuurwapens te steel. ŉ Tweede man maak ook die passasiersdeur van die voertuig oop, klaarblyklik op soek na nog waardevolle items wat hy kan roof. Intussen ruk die eerste rower die liggaam van een van die veiligheidswagte uit die voertuig en daar kan gesien word hoe die bestuurdersitplek met bloed bedek is. Lt.kol. Lungelo Dlamini, woordvoerder van die polisie, het gesê die veiligheidswagte is slegs van hul vuurwapens beroof. Ondanks die feit dat die boosdoeners se gesigte in die video sigbaar is, is niemand nog in hegtenis geneem nie. Die twee oorledenes is as Eric Ngobese en Boykie Moyo geïdentifiseer. Intussen het David De Lima, besturende direkteur van 24/7 Security Services waar Ngobese en Moyo werksaam was, gesê die maatskappy is bewus van foto’s van die voorval wat op sosiale media versprei word. “Hierdie foto’s is bekendgemaak deur onbekende mense op die misdaadtoneel sonder enige toestemming of gesprekvoering met 24/7 Security,” het De Lima gesê. “Ons verstaan die bedoeling is om die verdagtes te probeer opspoor, maar ons is jammer oor die pyn en lyding wat dit onvermydelik vir [die oorledenes] se families en ons personeel veroorsaak. Ons hoop opreg dat hierdie gewelddadige misdadigers gou aan die pen sal ry.” Sake van moord word ondersoek. Maroela Media se redaksie het besluit om nie die video hier beskikbaar te maak of ’n skakel na die video te publiseer nie weens die gewelddadige en ontstellende aard daarvan.